鄰叟言
作者：于石
朝代：宋

paragraphs: 客行歸故鄉，依依一鄰叟。
把酒向我言，重嘆生不偶。
大男年二十，前年方娶婦。
府帖點鄉兵，井邑備攻守。
萬騎聲撼天，戰骨今欲朽。
小男年十三，嬌癡猶戀母。
所恃惟此兒，未忍輒笞毆。
垂白力耕耘，一飯僅充口。
東鄰數十家，兵火十無九。
西鄰破茅屋，蕭然一無有。
悍吏猛索租，摧剝及鷄狗。
嗟子行四方，頗亦聞此否。
偶述鄰里情，勿訝言語醜。
老婦洗瓦盆，呼兒進畦韭。
願子姑暫留，爲我進盃酒。